**SINONIMLARNING STILISTIK XUSUSIYATLARI**

Mizomova Farida Abror qizi,

JDPU O`zbek tili va adabiyoti fakulteti talabasi.

Ilmiy rahbar: Raxmatova X.N

**Annotatsiya:** Maqolada oʻzbek tilshunosligida sinonimlarning lisoniy va nutqiy voqealanishi hamda ularning stilistik xususiyatlari ilmiy asoslanadi. Turli olimlar tomonidan til sathlari doirasida olib borilgan ilmiy tadqiqotlar masalasi, ularning uslubiy imkoniyatlari badiiy asarlar asosida yoritildi.

**Аннотация:** В статье научно обосновано языковое и речевое развитие синонимов в узбекском языкознании и их стилистические особенности. На материале художественных произведений освещены вопросы научных исследований, проводимых разными учеными в рамках языковых уровней, их методологические возможности.

**Annotation**: The article substantiates the linguistic and speech development of synonyms in Uzbek linguistics and their stylistic features. On the material of works of art, the issues of scientific research conducted by different scientists within the framework of language levels, their methodological possibilities are highlighted.

**Kalit so`zlar:** sinonimlar, ideografik, stil, stilistik sinonimlar, leksik sinonimlar, frazeologik sinonimlar, grammatik sinonimlar, sintaktik sinonimlar.

**Ключевые слова:** синонимы, идеографический, стиль, стилистические синонимы, лексические синонимы, фразеологические синонимы, грамматические синонимы, синтаксические синонимы.

**Key words:** synonyms, ideographic, style, stylistic synonyms, lexical synonyms, phraseological synonyms, grammatical synonyms, syntactic synonyms.

Sinonimlar— ma’nolari bir xil yoki oʻzaro yaqin, talaffuz va yozilishi har xil boʻlgan soʻzlardir. Masalan: chiroyli, goʻzal, koʻrkam, koʻhlik,xushroʻy, suluv, zebo kabi. Ilmiy adabiyotlarda sinonimlar ma’no va qoʻllanish doiralariga koʻra uch turga ajratilgan: ideografik, stil va stilistik sinonimlar. Ideografik sinonimlar oʻzaro leksik ma’no ottenkalari bilan farqlansa, stil sinonimlari qoʻllanish doirasiga (nutqning turli stiliga mansubligiga), stilistik sinonimlar esa ekspressiv boʻyog‘iga (sinonimik qatorda asosiy, neytral soʻzga nisbatan ekspressiv ottenkaga egaligiga) koʻra farqlanadi.

Sinonimlarni differensiatsiyalash paytida, avvalo, ularning ekspressivstilistik ottenkalari, muhim farqlari koʻrinadi. Masalan: yuz, bet, aft, bashara, turq, chehra, jamol, diydor, oraz, uzor, ruxsor sinonimik qatorida yuz umum ishlatadigan soʻzdir. Qolganlari esa turli ma’no ottenkalariga ega: bet, aft soʻzlari salbiy ottenkaga ega; bashara soʻzida salbiy ottenka yuqoridagilarga nisbatan yanada kuchli; turq soʻzida esa salbiy ottenka bashara soʻzidagiga nisbatan ham kuchli; chehra—ijobiy ottenkaga ega; jamol soʻzida ijobiy ottenka yanada kuchli boʻlib, bu soʻz, asosan, poetik uslubga xos; diydor koʻrishmoq, diydoriga toʻymoq kabi bir-ikki soʻz bilangina qoʻllanadi; oraz, uzor, ruxsor esa eskirgan soʻzlar boʻlib, ular kitobiy uslubga xos.

“Oʻzaro umumiy ma’nosi bilan birlashib, stilistik ottenkasi — boʻyog‘i va nutqda ishlatilish doirasi jihatidan farqlanadigan sinonimlar stilistik sinonimlar deyiladi.

Leksik maʼnosi jihatidan farqalanadigan sinonimlar ideografik (ma’no) sinonimlardir. Masalan, kasal (umum ishlatadigan soʻz), bemor (yozuvda koʻp qoʻllanadi), xasta (eskirgan soʻz), ammo ba’zan-ba’zan, orasira kasal boʻlib turish ma’nosini bildiruvchi betob, notob soʻzlari yuqoridagilarga nisbatan stilistik va ideografik sinonimdir. Ideografik sinonimlar oʻzaro leksik ma’no darajasiga koʻra farqlanadi: yomg‘irda plashim nam boʻldi, yomg‘irda plashim hoʻl boʻldi bog‘lanishlarining keyingisida belgi darajasi kuchliroq. Nutqda fikr ottenkasi yoki emotsiyasiga, leksik, grammatik yoki stilistik xarakteriga mos sinonim soʻzlardan faqat bittasi tanlab olinadi va ishlatiladi. Shu sababdan sinonimik qatordagi soʻzlar oʻrtasidagi ba’zi farqlarni oʻrganish stilistikaning vazifasi hisoblanadi.

Sinonimlar nutqda ishlatilish doirasi jihatidan ham oʻzaro farqlanadi. Masalan, lab — barcha nutq stillarida ishlatiladigan umumnutq soʻzi, dudoq —badiiy nutq soʻzi; shamol — umumnutq soʻzi; sabo — badiiy nutq soʻzi; rohat —umumnutq soʻzi; eslamoq — umumnutq soʻzi; xotirlamoq— rasmiy nutq soʻzi; yoʻqlamoq — soʻzlashuv nutqi soʻzi. Bu xil sinonimlar stil (uslub) sinonimlari deyiladi”. [Musayev A./ O`zbekiston Respublikasi Xalq ta’limi vazirligi A.Qodiriy nomidagi Jizzax davlat pedagogika institute O`zbek tili va adabiyoti fakulteti o`zbek tili va uni o`qitish uslubiyati kafedrasi o`zbek tili stilistikasi fanidan ma’ruza matni./Jizzax-2014-2015. B.—133].

Til stilistikasida sinonimlarning oʻrni beqiyosdir. Sinonimlardagi oʻzaro maʼnoviy farqlar stilistik jihatdan muhim hodisa sanaladi.

“Leksik stilistikada sinonimiya hodisasi muhim oʻrin tutadi. Stilistik boʻyoqli soʻzlar, ayniqsa,sinonimik qatorda oʻz ifodasini topadi. Maʼlumki,sinonimik qatorning uzunligi turlichadir:bir tomondan, sinonimik qator faqat ikkita soʻzdan tuzilgan boʻlsa, ikkinchi tomondan bir necha soʻzdan tuzilishi mumkin, masalan:ikki qismli sinonimik qator:

Chopmoq-yugurnoq, sevinmoq-xursund bo ‘Imoq,uysiz-joysiz, dum-quyruq.

Koʻp qismli sinonimik qator:

yuz, aft, bashara, turq, bet, chehra, siymo

kulmoq, jilmaymoq, tabassum qilmoq, tirjaymoq, irshaymoq,iljaymoq, ishshaymoq

Bu sinonimik qatordagi har bir soʻz turli nutq vaziyatlarida tanlab ishlatiladi”.[Sultonsaidova S., Sharipova O‘. O‘zbek tili Stilistikasi: - T.: “Yurist-media markazi” nashriyoti, 2009. B - 42-43].

*Barchaga barobar oftobsimon,*

*Yashasin olam deb yashaydi Oʻzbek!(Muhammad Yusuf)*

*Azm ayla sabo ul tili xandonimga,*

*Ne tulki,quyoshdek mahi tobonimga. (Bobur)*

Sinonimlar gaplardagi nozik maʼnolarni ochib berish uchun ham keng qoʻllaniladi.

Sinonimik hodisani frazeologizmlar (turgʻun birikmalar)da ham kuzatishimiz mumkin.

“Frazeologizmlarning maʼnodoshlik paradigmasida birlik ifoda semalari darajasiga koʻra farqlanadi:[yaxshi koʻrmoq]—[koʻngil bermoq],[yer bilan yakson qilmoq]—[kulini koʻkka sovurmoq],[ipidan ignasigacha]—[miridan sirigacha],[qilidan quyrugʻigacha] va h.k. Maʼnodosh frazeologizmlarning atash semasi bir xil boʻladi. Masalan,[ipidan ignasigacha]—[miridan sirigacha],[qilidan quyrugʻigacha] kabi iboralarida «butun tafsiloti bilan» atash semasi umumiy. Ammo ular uslubiy xoslanganlik va boʻyoqdorlik darajasini ifodalovchi semalari bilan farqlanadi”.[Sayfullayeva R.R.,Mengliyev B.R., Boqiyeva G.H., Qurbonova M.M., Yunusova Z.Q., Abuzalova M.Q. Hozirgi oʻzbek adabiy tili. Oʻquv qoʻllanma.—T., «Fan va texnologiya» ,2009.B—133].

1. *Hoji buvi uning boshiga kigiz kuydirib bosibdi,qorakuya suribdi,haytovur bola tuzalib ketibdi. Faqat uni esi aynibroq qolibdi.*
2. *Nariroqqa borib birdan yugurib ketdi. Chamasi meni,esdan ogʻib qolgan, deb oʻyladi.* [Hoshimov O‘. Dunyoning ishlari: Qissa va hikoyalar.—T.: Yangi asr avlodi,2019.B—37-65].

“Frazeologik sinonimlarni ham biri oʻrnida ikkinchisini ishlatsa boʻladi, lekin sinonim iboralar uslubiy jihatdan oʻzaro mos boʻlsa ,adabiy-uslubiy normaga muvofiq kelsagina oʻzaro oʻrin almashadilar. Masalan, «kim biladi» va «xudo biladi», «kim bilsin» va «xudo bilsin» iboralari oʻzaro variantdosh. Mazkur iboralarning variantdoshligi «Izohli lugʻat»da «yoki» , «aynan» havolalari bilan toʻgʻri koʻrsatilgan (243,114). Sh. Rahmatullayev lugʻatida esa ular oʻzaro sinonim iboralar sifatida ishlangan (232,286). Bu iboralar variantdosh boʻlgani uchun ularni oʻrnini almashtirish uslubiy jihatdan unchalik qiyinchilik tugʻdirmaydi”. [B.Yo`ldoshev. Frazeologik uslubiyat asoslari . O`quv qo`llanmasi. – Samarqand:SamDU nashri.1998. B – 71].

Frazeologik sinonimlar ham bir-biridan ular hosil qilgan maʼno ottenkalari orqali oʻzaro farq qiladi. Frazeologik sinonimlarni yuqorida aytilganidek frazeologik variantdoshlar farqlay olish muhim hisoblanadi. Variantdosh frazeologizmlar bir-birining oʻrnida bemalol almashinib qoʻllana olsa,sinonim frazeologizmlarni esa ular ifoda qilayotgan maʼno ottenkalariga eʼtibor bergan holda nutqiy vaziyatga mos qoʻllay olish talab qilinadi.

“Shunday qilib, sinonimiya variantdoshlikka nisbatan ancha keng tushunchadir. Frazeologik sinonimlar va frazeologik variantlar oʻzbek tilining kuchli taʼsir etuvchi uslubiy manbalaridan biridir. Shuning uchun izohda, frazeologik va boshqa top lugʻatlarda frazeologik sinonimlar ham, frazeologik variantlar ham oʻz aksini topishi lozim. Frazeologik sinonimlarni s.t(soʻzlashuv tiliga xos),folk(folklorga xos),dial(muayyan dialektga xos) k.t. (kitobiy, yozma nutqqa xos ibora), poet. (asosan poetik asarlarda qoʻllanilgan ibora), esk. (eskilik boʻyogʻiga ega boʻlgan ibora),hazil, erkalash, nafrat,salbiy singari funksional-uslubiy havola-belgilar bilan taʼminlash kerak. Subyektiv baho formalari (istarasi issiq—istarasi issiqqina;koʻngli yumshoq—koʻngilginasi yumshoq;koʻngli qora—koʻngli qop-qora;joni chiqdi—jon-poni chiqdi; pichoq suyakka yetdi —pichoq suyak-suyagiga yetdi kabilar) iboralarning sinonimlari emas , balki ularning turli xil variantlarini hosil qiladi. Variantdosh iboralarni sinonim iboralardan farqlash frazeologik uslubiyatning eng muhim masalalaridan biridir,bu hol ayniqsa sinonim iboralarning uslubiy tarmoqlanish haqida soʻz yuritilayotganda gʻoyat muhim ahamiyat kasb etadi”. [B. Yo`ldoshev. Frazeologik uslubiyat asoslari . O`quv qo`llanmasi. – Samarqand:SamDU nashri.1998. B – 72].

Oʻzbekiston xalq yozuvchisi,Abdulla Qodiriy nomidagi Oʻzbekiston Davlat mukofoti laureati ,surxon farzandi boʻlmish Togʻay Murod oʻz asarlarida frazeologik sinonimlardan unumli foydalangan. Yozuvchi frazeologizmlardan asosan personajlarning ichki dunyosini,ulardagi ruhiy holatning oʻzgarishlarini ochib berish uchun foydalanadi.

*Shunda,bobomiz ketmonini yer botiradi. Engashmish koʻyi tizzalariga kaft tiraydi. Yer ostidan yoʻlga koʻz tashlaydi*. [Tog`ay Murod/ Otam qolgan dalalar/ Roman. “Sharq” nashriot-matbaa konsernining bosh tahririyaati.Toshkent – 1994 yil. B – 2].

*Dahlizimiz shipiga nazar soldim—chini bilan inda bir qaldirgʻoch boʻldi.* [Oʻsha manba . B – 50].

*Taom icha-icha ayolimizga razm soldim.* [O`sha manba. B – 87].

Yuqoridagi misollarda «koʻz tashlamoq», «nazar solmoq», «razm solmoq» iboralari oʻzaro sinonimlik hosil qiladi. Ularning barchasi «qaramoq» semasi ostida birlashadi,lekin har birining oʻziga xos maʼno noziklari mavjuddir. «Koʻz tashlamoq» iborasi kim nimaga yoki kimga qisqa muddat qaramoq maʼnosini,anglatsa «nazar solmoq» iborasi esa kim nimaga yoki kimga; diqqat bilan qaramoq maʼnosini anglatadi. «Razm solmoq» iborasi esa kim nimaga yoki kimga; sinchkovlik bilan kuzatmoq maʼnolarini bildiradi. Koʻrib turganingizdek har bir ibora oʻziga xos maʼno xususiyatiga egadir.

*Dala koʻngli nozik boʻladi — vaqt-bevaqt oralay bersa koʻngliga oladi.* [O`sha manba. B – 48].

*Koʻnglim uvishdi. Koʻnglim ezildi*. *Koʻnglim oʻyildi*.[O`sha manba. B – 88].

Bunday iboralarni asarda koʻplab uchratishimiz mumkin. Aynan shu hol yozuvchining soʻzga naqadar usta va chechan ekanligidan dalolat beradi.

Sinonimlik hodisasi qoʻshimchalar va gaplarda ham yuzaga keladi. Masalan, sifatlarda darajalanishni yuzaga keltiradigan grammatik shakllarni olaylik.

Oʻzbek tilida ana shu belgi-xususiyatlarni koʻrsatib turadigan maxsus grammatik belgilar mavjud va bu belgilar oʻrni bilan oʻzaro sinonimik munosabatda boʻladi.

“Masalan, sifat darajalarini koʻrsatuvchi –li bilan -siz, be-, no-, ser-; -li bilan -gan (oʻqimishli-oʻqigan); li bilan –lik (yozgi-yozlik, qishki-qishlik); -gi bilan -dagi (yozgi-yozdagi, bahorgi-bahordagi, kuzgi-kuzdagi, qishki-qishdagi), -k bilan -gan (chirik-chirigan), -ma bilan -gan (suzma-suzilgan), -ma bilan -digan, -laydigan (g‘irchillama-g‘irchillaydigan, qirchillama-qirchillaydigan), -kir bilan -ag‘on (chopqir-chopag‘on), -li bilan -mand (hunarli-hunarmand), -namo bilan -ga oʻxshash (olimnamo-olimga oʻxshash), -simon bilan -ga oʻxshash, kabi, sifat (maymunsimonmaymunga oʻxshash, maymun kabi, maymunsifat) oʻrtasida, ular bilan sifatning ayrim analitik shakllari oʻrtasida ham funktsional chegaralanishlarini keltirib chiqarish mumkin boʻlgan sinonimik munosabatlar mavjud. Ammo ularning bu munosabati stilistik talablar darajasida turlichadir. Masalan, qishki kiyim – qishdagi kiyim – qishlik kiyim birikmalarining semantik mavqei bir xil emas”. [Karimov S.A./O‘zbek tilining grammatik stilistika masalalari / Ma’ruzalar matni.Samarqand – 2012. B – 43].

Yuqoridagi qoʻshimchalar umumiy leksik fonda maʼnodoshlik hosil qilishi mumkin,lekin ular stilistik jihatdan bir-biridan farq qiladi. Otlarda uchraydigan kelishik shakllari ham baʼzi hollarda oʻzaro sinonimlik hosil qilishi mumkin, ammo ulardan anglashilayotgan maʼnolar turlicha boʻladi.

“Chiqish kelishigi hamda boshqa kelishiklar va koʻmakchilar bilan yuz beradigan sinonimiya ifodada turli ma`no nozikliklarining kelib chiqishiga sabab boʻladi. Masalan, u tushum kelishigi bilan sinonimik munosabatda boʻladi: gunohidan oʻtmoq/gunohidan kechmoq – gunohini oʻtmoq/gunohini kechmoq kabi. Ammo kelishik qoʻshimchalari oʻrtasidagi bu yaqinlik ham ularning bemalol almashinib qoʻllanilishiga monelik qiladi. O.Yoqubovning “Ulug‘bek xazinasi” romanida dan ning oʻtmoq bilan, -ni ning kechmoq bilan qoʻllanilganligi bu qoʻshimchalarning oʻzi birikib kelgan soʻzlardagi semantik ottenkalarni farqlash xususiyatlari bilan izohlanadi. Gunohidan oʻtmoq da aniq bir vaziyatdan amalga oshirilgan faoliyat, gunohini kechmoq da umuman faoliyat nazarda tutiladi. SHu bilan birga bu birikmalarni qoʻllashdagi an`anaviylikning ham ta`siri boʻladi: agarchi siz shahzodaning gunohidin oʻtsangiz… G‘ofil banda, gunohimdan oʻtgaysiz, bonu… benuqson parvardigor, bandayi g‘ofilning gunohidin oʻtgaysiz, mavlono… - Shahzoda uning gunohlarini kechmaydimi?

Agar keyingi gapdagi kechmoq fe`li uning varianti kechirmoq bilan almashtirilsa, vaziyat yana ham oydinlashadi. Gunohlarini kechmoq, gunohlaridan kechmoq va gunohlarini kechirmoq deyish mumkin boʻlgani holda, gunohlaridan kechirmoq deb boʻlmaydi: –Hayhot!-deb xitob qildi.–Agarchi masala shahzodaning gunohlarini kechirmoqda boʻlsa, yurt osoyishtaligi yoʻlida men sulhdan bosh tortmas edim. Qiyos uchun: SHahzodaning gunohini kechirgay. (O.Yoqubov) –SHahzodaning gunohidan kechirgay kabi”. [Karimov S.A./O‘zbek tilining grammatik stilistika masalalari / Ma’ruzalar matni.Samarqand – 2012. B – 35].

Chiqish kelishigi va tushum kelishigining oʻzaro sinonimligida turlicha maʼno noziklari yuzaga chiqadi. Masalan, *olmadan yemoq—olmani yemoq* birikmalarida qism-butun maʼnolari anglashiladi*.* Birinchi*,olmadan yemoq* birikmasidan qism munosabati yaqqol sezilib turgan boʻlsa, ikkinchi, *olmani yemoq* birikmasida esa butun munosabati anglashiladi.

“Kelishiklar oʻz navbatida koʻmakchilar bilan ham sinonimlik hosil qiladi. Masalan, joʻnalish kelishigini olaylik. Ushbu kelishikning koʻmakchilar bilan sinonimik munosabatga kirishishi uning koʻzga koʻrinarli stilistik alomatlaridan biridir. Ammo bu sinonimiyada uslubiy farqlar koʻzga tashlanadi. “-ga li konstruktsiya hamma stillar uchun umumiy boʻlsa, -tomon koʻmakchili konstruktsiya koʻproq ilmiy stil’, yozma nutq uchun xarakterlidir. Sari koʻmakchili forma esa, asosan, poetik nutq uchun xos”. Ayrim misollar keltiramiz: Xorazm Jaloliddin xayolidek qiziq tush, / Ta`birga par bermasa na bir pari, na bir qush, / Sodda Gurlan sari bor, kelar bir bosiq tovush: / “Koʻngilni koʻtarguvchi saboni koʻrmoq boʻlsang, / Bor Amu boʻylariga, borgin doʻstginam” (O.Matjon. CHorlov). Joʻnalish kelishigi tabiatida koʻmakchilar bilan sinonimlik xususiyati mavjud.Masalan u uchun koʻmakchisi bilan shunday munosabatga kirishadi: Ukamga kitob oldim - Ukam uchun kitob oldim. U bu yerga dam olishga kelgan - U bu yerga dam olish uchun kelgan kabi”. [Karimov S.A./O‘zbek tilining grammatik stilistika masalalari / Ma’ruzalar matni.Samarqand – 2012. B – 34].

Sinonimlik hodisasi sintaktik birlik hisoblangan gaplar doirasida ham yuzaga kelishi mumkin. Masalan, qo`shma gaplar va soda gaplar o`rtasidagi ma’nodoshlik: Kim birovga yaxshilik sog`insa, unga ham yaxshiliklar yog`iladi – Yaxshilik sog`inga ham yaxshiliklar yog`iladi.

Sinonimlik hodisasi faqat qo`shma gap va sodda gaplar o`rtasidagina sodir bo`lmay, balki qo`shma gap turlari o`rtasida ham yuzaga chiqadi: Hamma ayb senda: bilimsiz va tajribasizsan – Hamma ayb senda, chunki bilimsiz va tajribasizsan. Yuqorida bog`lovchisiz qo`shma gap va ergashgan qo`shma gap o`zaro sinonimlik hosil qilmoqda. Ikkalasida ham sabab munosabati yuzaga chiqmoqda. Lekin ergashgan qo`shma gapda sabab munosabati bog`lovchisiz qo`shma gapga nisbatan kuchliroq va yaqqol ko`zga tashlanadi, chunki gapda aynan sabab ma’nosini yuzaga chiqaradigan ergashtiruvchi vosita (chunki) qo`llangan.

Yuqorida sinonimlar va ularning stilistik xususiyatlari va imkoniyatlarini ko`rib chiqdik. Sinonimlar juda keng qamrovli mavzu va uni o`rganishga o`zbek va jahon tilshunosligida ham materiallar yetarli. Bu uni qay tomondan o`rganishga bog`liq hisoblanadi. Sinonimlarning stilistik xususiyatlari va imkoniyatlarini tahlil qilish, ularni tilshunoslik boʻlimlari doirasida oʻrganish katta hajmli ilmiy ishlarni yuzaga chiqaradi.

**Foydalanilgan adabiyotlar ro`yxati**

1. Musayev A./ O`zbekiston Respublikasi Xalq ta’limi vazirligi A.Qodiriy nomidagi Jizzax davlat pedagogika institute O`zbek tili va adabiyoti fakulteti o`zbek tili va uni o`qitish uslubiyati kafedrasi o`zbek tili stilistikasi fanidan ma’ruza matni./Jizzax-2014-2015. 288 b.
2. Sultonsaidova S., Sharipova Oʻ. O‘zbek tili stilistikasi: - T.: «Yurist-media markazi» nashriyoti, 2009. — 112 b.
3. Sayfullayeva R.R.,Mengliyev B.R., Boqiyeva G.H., Qurbonova M.M., Yunusova Z.Q., Abuzalova M.Q. Hozirgi oʻzbek adabiy tili. Oʻquv qoʻllanma.—T., «Fan va texnologiya» ,2009.—416 b.
4. Hoshimov Oʻ. Dunyoning ishlari: Qissa va hikoyalar.—T.: Yangi asr avlodi,2019.—336 b.
5. B. Yo`ldoshev. Frazeologik uslubiyat asoslari . O`quv qo`llanmasi. – Samarqand:SamDU nashri.1998. – 200 b.
6. Tog`ay Murod/ Otam qolgan dalalar/ Roman. “Sharq” nashriot-matbaa konsernining bosh tahririyaati.Toshkent – 1994 yil. – 269 b.
7. Karimov S.A./ O‘zbek tilining grammatik stilistika masalalari / Ma’ruzalar matni.Samarqand – 2012.—241 b.